Foto’s: Betogers ontwrig bekendstelling van Ace-boekFoto: Penguin Random House Betogers het Dinsdagaand die bekendstelling van Pieter-Louis Myburgh se boek Gangster State: Unravelling Ace Magashule’s Web of Capture by Exclusive Books in Sandton City ontwrig. Volgens Penguin Random House, uitgewer van die boek, het betogers eksemplare van die boek opgeskeur en bladsye uitgeskeur en rondgestrooi. Die betogers het ook “Ace! Ace! Ace” gedreunsing en plakkate rondgeswaai. Die ANC het laat Dinsdagaand ŉ verklaring uitgereik waarin hy hom van die voorval distansieer. “Die ANC veroordeel die ontwrigting en die oproep dat boeke gebrand moet word in die sterkste moontlike terme. “Ons wil benadruk dat diegene wat die boekbekendstelling ontwrig het, dit nie in die naam van die ANC of die party se sekretaris-generaal gedoen het nie. Ons beskou die optrede van die individue in ŉ baie ernstige lig aangesien dit vryheid van spraak ondermyn.” Foto: Penguin Random House Exclusive Books moes later sy deur sluit weens die ontwrigting. Myburgh het intussen na afloop van die gebeure gesê hy is lief vir die land en sal voortgaan om sy stem te voeg by diegene wat glo in die toekoms daarvan. “Ongeag die beste pogings van diegene wat demokrasie haat,” het hy gesê. In die boek skryf Myburgh daar is invloedryke magte in die regerende party wat alles kan verloor as korrupsie en staatskaping aan die kaak gestel word. Myburgh skryf Magashule is die man aan die voorpunt van pogings om dit te keer. Hy beskryf Magashule as Suid-Afrika se “gevaarlikste politikus”. Myburgh skryf in die boek daar is in Vrystaatse politieke kringe dikwels na Magashule as “Mr Ten Percent” verwys, glo omdat hy 10% van elke regeringskontrak in die provinsie geëis het. Hy het glo ŉ oog gehou op alle groot en mediumgrootte betalings wat munisipaliteite en provinsiale departemente gedoen het. Foto: Penguin Random House Die boek delf dieper in Magashule se beweerde duistere transaksies: van sy tyd as struggle-aktivis in die 1980’s, sy magtige bewind as premier van die Vrystaat vir amper ŉ dekade, tot sy opgang as een van die ANC se invloedrykste politici. Myburgh het deur massas rekords gewerk, dokumente gefynkam en eksklusiewe onderhoude met bronne gevoer om meer te wete te kom van Magashule se verhouding met die berugte Gupta-familie en ander tendermagnate. Hy het ook ondersoek ingestel na regeringsprojekte van miljarde rande wat Magashule se vriende en familie glo verryk het. Myburgh onthul hoe Magashule glo op die punt was om in hegtenis geneem te word kort voor die Skerpioene in die laat 2000’s ontbind is, asook die maniere wat ingespan is om hom in die Vrystaat aan bewind te hou en die pos van sekretaris-generaal van die ANC te verseker. Foto: Penguin Random House In die boek skets Myburgh ook ŉ prentjie van Magashule se transaksies met ŉ sakeman wat in 2017 doodgeskiet is, gegrond op ŉ string uitgelekte e-posse en dokumente. Igo Mpambani is in Sandton doodgeskiet, terwyl hy glo op pad was na Bloemfontein. Die polisie het R1 miljoen in sy Bentley gevind. In die boek verbind Myburgh Magashule onder meer met Mpambani se sogenaamde “asbes-oudit” van R225 miljoen wat in die Vrystaat gedoen is. Maroela Media het vroeër berig die ANC het die boek oor Magashule veroordeel en die bewerings as fopnuus beskryf. Die ANC sê die aantygings is tipiese Stratcom-styl. Stratcom was ŉ groep binne die destydse apartheidsregering wie se werk dit was om veldtogte met vals inligting te skep. Dit het propaganda, fopnuus, asook smeerveldtogte teen diegene wat apartheid beveg het, ingesluit